20-årige Julia Zhong Jepsen har kæmpet med lavt selvværd. - Som yngre tænkte jeg, om jeg overhovedet var god nok. Jeg tænkte, hvad de andre syntes om mig, om jeg så pæn ud, og om jeg var god nok i skolen, fortæller hun. De destruktive tanker har hun lagt bag sig i dag, men når hun ser tilbage, er det med blandede følelser. - Det var jo hårdt, når jeg ikke rigtig følte, at jeg havde nogen, jeg kunne komme og snakke med. Mange unge piger mistrives Julia Zhong Jepsen er langt fra den eneste, der har kæmpet med lavt selvværd. Tal fra Den Nationale Sundhedsprofil viser, at unge kvinder i aldersgruppen 16 til 24 år, som har et dårligt mentalt helbred i Region Nordjylland, er steget. Hvor det i 2013 var 16,4 procent, der mente, de havde negative tanker om sig selv, var det i 2017 steget til 23,3 procent. Når Julia Zhong Jepsen efterlyser samtale i forbindelse med mistrivsel, så er der noget om det. GirlTalk, der er en organisation, der arbejder med at hjælpe piger og unge kvinder mellem 12 og 24 år, har i høj grad mærket til den stigende interesse i at chatte anonymt omkring sine problemer. - Der er flere og flere piger, der bruger vores chatafdeling i København, og derfor har vi valgt at udvide vores afdeling, så vi også er i Aalborg, fortæller Kathrine Vesterholt Zakarias, der er afdelingsleder i GirlTalk i Aalborg. Giver erfaring videre GirlTalks chat-center består af piger mellem 20 til 30 år, der alle selv har oplevet mistrivsel i en eller anden grad. Én af dem, er den 20-årige Julia Zhong Jepsen. - Når man selv har været et sted, hvor man har haft det svært, så er det bare fedt, at man kan hjælpe nogle andre. Man kan bedre relatere til hinanden, siger hun. På Nørresundby Gymnasium mærker studievejlederne også til de unge pigers problemer. -  Der er et behov for pigerne til at tale med nogen. Det kan både være omkring præstationsangst, ensomhed, sociale udfordringer, men også i forbindelse med corona og ensomhed, siger Susanne Grøn, der er studievejleder på Nørresundby Gymnasium. Derfor mener hun, at initiativet GirlTalk er en god ide. - Jeg synes, det er et rigtig godt tilbud, så længe det blot er et supplement, og så længe vi samtidig er der til at møde dem på skolerne, siger Susanne Grøn. GirlTalks chat-center i Aalborg holder åbent hver mandag fra klokken 19.30 til 24.00. Du kan komme i kontakt med GirlTalks chat her: https://girltalk.dk/paamindelse .

Referat:
Et stigende antal unge piger i Nordjylland mistrives, og det vil organisationen GirlTalk gøre noget ved. De har derfor startet et helt nyt chat-center, hvor en håndfuld frivillige piger, der selv har oplevet mistrivsel, skal rådgive og vejlede.